অনন্ত আম্বানির ‘বনতারা’র বিরুদ্ধে সিট গঠন শীর্ষ আদালতের!

ওয়েব ডেস্ক : সুপ্রিম কোর্টের (Supreme Court) আতস কাচের নীচে মুকেশ ও নীতা আম্বানির ছোট ছেলে অনন্ত অম্বানির ‘বনতারা’ (Vantara) পশু সংরক্ষণ কেন্দ্র। এ নিয়ে তদন্ত করতে সিট (SIT) বা বিশেষ তদন্তকারী দল গঠন করেছে শীর্ষ আদালত। অভিযোগ, নিয়মের তোয়াক্কা না করে ভারত ও বিশ্বের বিভিন্ন প্রান্ত থেকে পশু পাখি আনা হয়েছে ওই পশু সংরক্ষণ কেন্দ্রে। এই সুপ্রিম কোর্টের মাথায় থাকবেন শীর্ষ আদালতের প্রাক্তন বিচারপতি জাস্তি চেলমেশ্বর। সঙ্গে থাকবেন উত্তরাখণ্ড ও তেলঙ্গানার প্রাক্তন বিচারপতি রাঘবেন্দ্র চৌহান। বাকি দুই সদস্যের মধ্যে একজন আইপিএস ও অপরজন আইআরএস আধিকারিক।

মূলত, ‘বনতারা’-র (Vantara) বিরুদ্ধে অভিযোগ উঠেছে, ওই পশু সংরক্ষণ কেন্দ্রে পশুপাখিদের ভালোভাবে পরিচর্যা করা হচ্ছে না। পাশপাশি বিভিন্ন জায়গা থেকে পশুপাখিদের নিয়ে আসার ক্ষেত্রেও আর্থিক অনিয়ম হয়েছে। এমনকি বিভিন্ন বিরল প্রাণীদের সংরক্ষণের ক্ষেত্রে ভারতীয় এবং আন্তর্জাতিক নিয়ম মানা হচ্ছে না বলে দাবি করা হয়েছে মামলাকারীদের তরফে। ফলে এই সব অভিযোগ খতিয়ে দেখতে বিশেষ তদন্তকারী দল গঠন করেছে শীর্ষ আদালত। আগামী ১২ সেপ্টেম্বর এ নিয়ে রিপোর্ট জমা করতেও নির্দেশ দেওয়া হয়েছে।

আরও খবর : কেরলে অ্যামিবা আতঙ্ক! রোগ প্রতিরোধে নতুন অভিযানে সরকার

সিট (SIT) গঠনের পরেই ‘বনতারা’ কর্তৃপক্ষের তরফে বিবৃতি দিয়ে বলা হয়েছে, আইনের অধীনে সবরকম সহযোগিতা করা হবে। বিশেষ তদন্তকারী দলের সঙ্গে পূর্ণসহযোগিতা করা হবে বলেও জানানো হয়েছে। তবে এ নিয়ে যাতে জল্পনা না তৈরি করা হয়, সে নিয়ে আর্জি জানানো হয়েছে তাদের তরফে।

প্রসঙ্গত, গুজরাতের (Gujrat) জামনগরে অবস্থিত অনন্ত অম্বানির ‘বনতারা’ পশু সুরক্ষা কেন্দ্র। সেখানে দু’হাজারের বেশি প্রজাতির প্রাণী রয়েছে। রয়েছে দেড় লক্ষের বেশি প্রাণী। গত মার্চে এটি উদ্বোধন করেছিলেন প্রধানমন্ত্রী নরেন্দ্র মোদি (Narendra Modi)। তবে সেই পশু সংরক্ষণ কেন্দ্রকে নিয়ে একাধিক অভিযোগ দায়ের করেছিলেন মামলাকারীরা। এবার সেই সব অভিযোগ খতিয়ে দেখতে সিট বা বিশেষ তদন্তকারী দল গঠন করল সুপ্রিম কোর্ট (Supreme Court)। সেই মতো সব অভিযোগ খতিয়ে দেখে আগামী মাসে রিপোর্ট দেবে সিট।