জাফরাবাদ বাবা-ছেলে হত্যাকাণ্ডে ডোমজুড় থেকে গ্রেফতার আরও ১

ওয়েব ডেস্ক: মুর্শিদাবাদের জাফরাবাদে বাবা-ছেলে হত্যাকাণ্ডে (Murshidabad Double Murder Case) আরও এক সন্দেহভাজনকে গ্রেফতার (Arrest) করল বিশেষ তদন্তকারী দল (SIT)। শনিবার রাতে হাওড়ার ডোমজুড় এলাকা থেকে অভিযুক্ত ফেকারুল শেখকে আটক করে পুলিশ। ধৃতকে মুর্শিদাবাদে নিয়ে যাওয়া হয়েছে। পুলিশ সূত্রে খবর, রবিবারই ফেকারুলকে আদালতে পেশ করে নিজেদের হেফাজতে নেওয়ার আবেদন জানানো হবে।

জানা গিয়েছে, ধৃত ফেকারুল শেখ সামশেরগঞ্জের সুলিতলার বাসিন্দা। পেশায় রাজমিস্ত্রি ফেকারুল ঘটনার পর এলাকা ছেড়ে পালিয়ে ডোমজুড়ে গা ঢাকা দেয় বলে তদন্তকারীদের অনুমান। সিসিটিভি ফুটেজ পর্যালোচনা ও আগে ধৃত অভিযুক্তদের জিজ্ঞাসাবাদের ভিত্তিতে তার নাম উঠে আসে। গোপন সূত্রে খবর পেয়ে পুলিশ ডোমজুড়ে অভিযান চালায় এবং সেখান থেকেই ফেকারুলকে গ্রেফতার করা হয়।

আরও পড়ুন: শহিদ জওয়ান ঝন্টু শেখের স্ত্রীকে চাকরি দেওয়ার ঘোষণা মুখ্যমন্ত্রীর

উল্লেখ্য, ১২ এপ্রিল জাফরাবাদের হরগোবিন্দ দাস এবং তাঁর ছেলে চন্দন দাসকে বাড়ি থেকে টেনে এনে খুনের অভিযোগ ওঠে। ঘটনায় এলাকাজুড়ে চাঞ্চল্য ছড়ায়। পরিস্থিতি নিয়ন্ত্রণে আনতে বিশেষ তদন্তকারী দল গঠন করে রাজ্য সরকার। তদন্তে নেমে পুলিশ প্রথমে কালু নাদাব ও দিলদার নাদাব নামে দুই ভাইকে গ্রেফতার করে। পরে আরও এক অভিযুক্তকে ধরে। তার পর উত্তর দিনাজপুরের চোপড়া থেকে অন্যতম মূল অভিযুক্ত জিয়াউল শেখকেও গ্রেফতার করা হয়।

এই নৃশংস খুনের ঘটনায় এখনও পর্যন্ত ধৃতের সংখ্যা বেড়ে দাঁড়াল পাঁচ। পুলিশ সূত্রে খবর, ফেকারুলের বিরুদ্ধে হত্যাকাণ্ডের সময় ঘটনাস্থলে উপস্থিত থাকার এবং অপরাধে সক্রিয়ভাবে যুক্ত থাকার প্রমাণ মিলেছে। তদন্তকারী দল ঘটনার সঙ্গে আরও কারা যুক্ত রয়েছে, তা জানার চেষ্টা চালাচ্ছে।